Il-parabbola tal-għalqa tad-dwieli Ħa ngħanni lill-maħbub tiegħi l-għanja ta' mħabbtu għall-għalqa tad-dwieli tiegħu. Il-maħbub tiegħi kellu għalqa tad-dwieli fuq għolja għammiela. Għażaqha u naddafha miż-żrar, u ħawwel fiha dwieli mill-aħjar; bena torri f'nofsha, u wkoll ħaffer magħsar fiha. Stennieha tagħmel l-għeneb tajjeb, iżda kulma għamlet kien għeneb qares. U issa, intom li tgħammru f'Ġerusalemm, irġiel ta' Ġuda, agħmlu intom ħaqq bejni u bejn l-għalqa tad-dwieli tiegħi. X'kien fadalli nagħmel għall-għalqa tiegħi u ma għamiltux? Stennejtha tagħmel għeneb tajjeb, u kulma għamlet kien għeneb qares. U issa ħa nurikom x'sejjer nagħmel jien lill-għalqa tiegħi tad-dwieli. Inneħħilha l-ilqugħ ta' madwarha, u jħarbtuha; iġarrfilha l-ħajt, biex in-nies tgħaffiġha. Nagħmel minnha xagħra; ħadd ma jiżborha jew jaħdimha, u jinbet fiha x-xewk u l-ħurrieq. Jien ngħid lis-sħab biex ma jagħmilx xita fuqha! Għax l-għalqa tad-dwieli tal-Mulej tal-eżerċti hija d-dar ta' Iżrael; u l-irġiel ta' Ġuda huma l-mixtla tal-għalqa tiegħu. Huwa stenna l-ġustizzja, u araw sab it-tixrid tad-demm, stenna s-sewwa, u araw sama' l-għajjat tal-maħqura. Il-kastig tal-ħżiena Gwaj għal dawk li jżidu dar ma' dar, u jgħaqqdu għalqa ma' għalqa, sakemm ma jibqax aktar wisa' u tibqgħu tgħammru weħidkom f'nofs il-pajjiż! Jien smajt b'widnejja l-Mulej tal-eżerċti: "Naħlef li dawn il-ħafna djar isiru ħerba, djar kbar u sbieħ, u ħadd ma jgħammar fihom. Għax għaxar fiddien dwieli jagħtu bat wieħed; u ħomer żerriegħa jagħmlu efa." Gwaj għal dawk li jbakkru filgħodu, u jiġru għal wara s-sokor; jiddawru billejl sa ma jisħnu bl-inbid. Kitarra u arpa, tanbur u flawt, u nbid x'jixorbu fl-ikliet tagħhom, u xejn ma jaħsbu f'għemil il-Mulej, u għemil idejh ma jagħtux kasu. Għalhekk il-poplu tiegħi jitturufnawh, għax hu poplu bla moħħ. U l-kbarat tiegħu bil-ġuħ imutu, tinxef bil-għatx il-kotra tiegħu. Għalhekk iwassa' x-Xeol griżmejh u jiftaħ ħalq daqsiex, u fih jinżlu n-nobbli u l-kotra, u l-għajjat u t-tbahrid tal-belt. Jiċċekken il-bniedem, jitgħakksu l-uħud, u jitniżżlu għajnejn l-imkabbrin. U l-Mulej tal-eżerċti jitkabbar f'jum il-ħaqq, u Alla l-Qaddis jitqaddes bil-ġustizzja. Imbagħad jirgħu l-ħrief bħallikieku f'mergħathom, u l-gidjien jixtarru qalb il-ħrieb. Gwaj għal dawk li jiġbdu l-ħażen lejhom bil-ħbula tal-barrin; u d-dnub bil-ħbula tal-karrijiet. Gwaj għal dawk li jgħidu: "Ħa jfittex jagħmel li għandu jagħmel ħalli narawh; ħa joqrob u jseħħ ħsieb il-Qaddis ta' Iżrael, ħalli nagħrfuh!" Gwaj għal dawk li jsejħu tajjeb il-ħażin, u ħażin it-tajjeb; u jibdlu d-dlam mad-dawl, li jibdlu l-morr mal-ħelu, u l-ħelu mal-morr. Gwaj għad dawk li huma għorrief f'għajnejhom, u mingħalihom għandhom id-dehen. Gwaj għal dawk qalbiena għal xorb l-inbid, u rġiel jinqalgħu għat-taħlit ta' xorb is-sokor. Gwaj għal dawk li jeħilsu l-ħati mit-tixħim; u mid-dritt tiegħu jċaħħdu l-bniedem sewwa. Għalhekk kif ilsien in-nar jikkonsma l-qasab, u bħalma l-ħaxix niexef in-nar jibilgħu, hekk għerqhom għad jitħassar, u n-nwar tagħhom bħat-trab jittajjar. Għax huma warrbu l-liġi tal-Mulej tal-eżerċti u stmerrew il-kelma tal-Qaddis ta' Iżrael. Għalhekk xegħlet il-korla tal-Mulej għall-poplu tiegħu u medd idu fuqu u darbu; u theżżu l-muntanji, il-katavri tagħhom sfaw bħaż-żibel f'nofs it-triq. B'danakollu ma waqfitx il-korla tiegħu, u mimduda għandha idu. L-invażjoni ta' Iżrael U għolla stendard lill-ġens mill-bogħod ; u saffarlu minn truf l-art; arawh ġej ħafif ħafif. Ħadd minnhom mhu għajjien, ħadd ma jogħtor; ħadd ma jongħos, ħadd mhu rieqed. Ħżiem ġenbejhom mhux merħi, u lanqas maħlula l-qafla ta' qrieqhom. Misnuna l-vleġeġ tagħhom, u qwieshom kollha miġbuda; bħaż-żnied dwiefer iż-żwiemel tagħhom, bħal riefnu r-roti ta' karrijiethom; it-tgargir tagħhom bħal tal-iljun, bħal-frieħ l-iljun igargru jgħajtu u jaħtfu l-priża, jaħarbu biha u ħadd ma jeħodhielhom; Jgħajtu għalih dakinhar, bħall-għajjat tal-baħar. U jħares lejn l-art, u ara, dalma u diqa, u d-dawl imdallam bis-sħab iswed tagħha.